Il-film Malti Simshar huwa wieħed minn 83 film li ġew aċċettati għall-konsiderazzjoni tas-87 edizzjoni tal-Premju tal-Akkademju għall-Aqwa Film b’Lingwa Barranija. Il-film b’direzzjoni ta’ Rebecca Cremona huwa bbażat fuq it-traġedja tal-iskuna tas-sajd Simshar li salpat minn Marsaxlokk b’ħames persuni abbord f’Lulju tal-2008. Id-destin ta’ erba minnhom ried li ma jerġgħux lura l-art bl-iżgħar wieħed fosthom Theo Bugeja li kellu 11-il sena jibqa’ ma jinstabx. L-uniku li salva kien missier Theo, Simon Bugeja fejn jgħid li l-iskuna għerqet wara splużjoni abbord. Il-film Shimshar kellu l-cast kważi kollu Malti bl-atturi ewlenin Claire Agius, Chrysander Agius u Mark Mifsud. Il-post production tal-film Simshar saret fl-Istati Uniti, il-Kroazja, l-Irlanda u fil-PBS Creativity Hub. Il-premju huwa ppreżentat ta’ kull sena mill-Akkademja għal film maħdum barra mill-Istati Uniti u mhux bil-lingwa Ingliża. Għal dan il-premju jintgħażlu disa’ finalisti li se jiġu żvelati ġimgħa qabel jitħabbru uffiċjalment in-nominazzjonijiet għall-Oscars.